<classify> MKUU wa Jeshi la Polisi nchini IGP, Inspekta Jenerali Simon Sirro ameahidi kutuma wataalamu wa uhasibu kuja Zanzibar kutatua matatizo ya kupunjwa kwa pensheni wastaafu wa polisi ambao wamekuwa wakilalamika kwa muda mrefu.Siro alisema hayo wakati alipokutana na askari Polisi wastaafu ikiwemo maofisa ambao walistaafu kazi lakini wamedai kuwepo kwa mapunjo ya fedha zao walizolipwa. Akitoa ahadi hizo alisema atatuma timu ya wataalamu katika Idara ya uhasibu makao makuu Dar es Salaam kuja Zanzibar na kufuatilia suala hilo kwa makini na kuweza kutambua kasoro zilizopo.Alisema mfanyakazi yoyote anapostaafu matarajio yake kupata fedha zinazostahiki kwa ajili ya kufanya kazi zake nyingine ambazo zinatokana na jasho lake.Nitatuma timu ya wataalamu wa fedha wahasibu kutoka makao makuu Dar es Salaam na kufuatilia suala hili...watakaa Zanzibar kwa muda wa wiki moja kufuatilia kasoro zote zilizojitokeza, alisema.Baadhi ya askari wastaafu wa Jeshi la Polisi Zanzibar walifurahishwa na kauli ya Mkuu wa Jeshi la Polisi nchini kufuatilia malalamiko yao haraka na kuyapatia ufumbuzi.Huo ndio uwajibikaji wa kiongozi aliyekabidhiwa majukumu ya kuongoza taasisi ya Jeshi la Polisi na kuyafanyia kazi malalamiko,alisema Amour Abdalla ambaye alikuwa Ofisa wa Jeshi la Polisi aliyestaafu miaka mitatu iliopita.Malalamiko makubwa ya askari wastaafu wa Jeshi la Polisi ni kupunjwa mafao ikiwemo viinuwa mgongo ambapo wamelipwa tofauti na wenzao waliostaafu pamoja Tanzania Bara.  <topic>: KITAIFA 